એશિયન બોક્સિંગ ચેમ્પિયનશીપમાં પાંચમો ગોલ્ડ અને છઠ્ઠો મેડલ જીત્યા બાદ ભારતની લેજન્ડરી બોક્સર એમસી મેરી કોમે કહ્યું કે, મારા દરેક મેડલમાં મારા સંઘર્ષની ગાથા છુપાયેલી છે. ખાસ કરીને બોક્સિંગ રિંગની બહાર મારી જવાબદારી વધી ગઈ છે અને હું વધારે વ્યસ્ત બની ગઈ છું, તેમ છતાં હું એશિયન ચેમ્પિયન બની શકી તેનાથી ખુશ છું. મેરી કોમ હવે ઓસ્ટ્રેલિયાના ગોલ્ડ કોસ્ટ ખાતે યોજાનારી કોમનવેલ્થ બોક્સિંગ ચેમ્પિયનશીપમા ભાગ લેશે. એશિયન બોક્સિંગમાં પાંચમા ગોલ્ડ બાદ મેરી કોમે કહ્યું કે,અન્ય તમામ મેડલની જેમ આ મેડલ પણ મારા માટે ખાસ મહત્વ ધરાવે છે. અનોખા પ્રકારના સંઘર્ષની સાથે પ્રેક્ટિસ કરીને મેં આ મેડલ જીત્યો છે. આ મેડલ હું સાંસદ બની તે પછી જીત્યો છે, તેના કારણે ખાસ છે. આ કારણે મારી પ્રતિષ્ઠા વધશે અને મારુ સ્ટેટસ વધુ વિકાસ પામશે.